SET เปิดเช้ารูด 17 จุด แพนิก “เงินเฟ้อสหรัฐ” หนุน “เฟด” อัดยาแรงขึ้นดอกเบี้ย 1%
SET เปิดเช้าดิ่ง 17 จุด หลัง “เงินเฟ้อสหรัฐ” เดือนส.ค. พุ่ง 8.3% สูงเกินคาด หวั่น “เฟด” เร่งขึ้นดอกเบี้ย 1% สู่ระดับ 3.25-3.50% สกัดเงินเฟ้อ
SET เปิดเช้าดิ่ง 17 จุด หลัง “เงินเฟ้อสหรัฐ” เดือนส.ค. พุ่ง 8.3% สูงเกินคาด หวั่น “เฟด” เร่งขึ้นดอกเบี้ย 1% สู่ระดับ 3.25-3.50% สกัดเงินเฟ้อ
14 ก.ย. 2565

ผู้สื่อข่าวรายงานว่า ดัชนีตลาดหุ้นไทย ณ เวลา 10:00 น. อยู่ที่ 1,643.97 จุด ลดลง 17.12 จุด หรือ 1.03% สูงสุดที่ 1,644.68 จุด ต่ำสุดที่ 1,642.53 จุด มูลค่าการซื้อขาย 5.89 พันล้านบาท 
นายกิติชาญ ศิริสุขอาชา ผู้อำนวยการอาวุโสฝ่ายวิเคราะห์หลักทรัพย์-รายย่อย บล.ซีจีเอส-ซีไอเอ็มบี (ประเทศไทย) กล่าวว่า ทิศทางตลาดหุ้นไทยวันนี้ปรับตัวลดลงตามตลาดหุ้นทั่วโลก หลังกระทรวงแรงงานสหรัฐเปิดเผยดัชนีราคาผู้บริโภค (CPI) ซึ่งเป็นมาตรวัดเงินเฟ้อจากการใช้จ่ายของผู้บริโภคเพิ่มขึ้น 8.3% ในเดือน ส.ค.สูงกว่าที่นักวิเคราะห์คาดการณ์ที่ 8.1% จะเป็นปัจจัยกดดันให้มีการเร่งปรับขึ้นอัตราดอกเบี้ยในการประชุมธนาคารกลางสหรัฐ (เฟด) ที่จะมีขึ้นวันที่ 20-21 ก.ย.
ทั้งนี้นักลงทุนให้น้ำหนัก 32% ที่เฟดจะปรับขึ้นอัตราดอกเบี้ย 1.00% สู่ระดับ 3.25-3.50% และให้น้ำหนัก 82% ที่เฟดจะปรับขึ้นอัตราดอกเบี้ย 0.75% ส่งผลให้อัตราผลตอบแทนพันธบัตรรัฐบาลสหรัฐ (Bond Yield) ดีดตัวขึ้นสูงสุดในรอบ 11 ปี หนุนค่าเงินดอลลาร์สหรัฐแข็งค่าขึ้น ขณะที่เงินบาทอ่อนค่าลง
โดยคาดว่าหุ้นทุกกลุ่มจะปรับตัวลดลงกัน ยกเว้นกลุ่มที่ได้ประโยชน์จากการปรับขึ้นอัตราดอกเบี้ย อาทิ กลุ่มประกัน และ ธนาคารพาณิชย์ขนาดใหญ่ พร้อมให้แนวรับที่ 1,640 จุด ถัดไป 1,635 จุด แนวต้าน 1,665-1,672 จุด